ดัดหลังเบี้ยวกยศ.หักบัญชีเงินเดือน
ครม.ไฟเขียวกฎหมายกองทุนเงินกู้เพื่อการศึกษาฉบับใหม่ เปิดช่องนายจ้างหักเงินเดือนจ่ายหนี้คืนกองทุน
2 มี.ค. 2559

ครม.ไฟเขียวกฎหมายกองทุนเงินกู้เพื่อการศึกษาฉบับใหม่ เปิดช่องนายจ้างหักเงินเดือนจ่ายหนี้คืนกองทุน
ที่ประชุมคณะรัฐมนตรี (ครม.) มีมติเห็นชอบร่าง พ.ร.บ.กองทุนเพื่อการศึกษา พ.ศ. ...โดยจัดตั้งกองทุนเพื่อการศึกษา และให้ควบรวมกองทุนเงินให้กู้ยืมเพื่อการศึกษา (กยศ.) และกองทุนเงินกู้ยืมเพื่อการศึกษาที่ผูกกับรายได้ในอนาคต (กรอ.) มาอยู่ภายใต้กฎหมายฉบับนี้
พล.ต.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า กองทุนดังกล่าวยังคงมีเป้าหมายให้เงิน กู้ยืมแก่นักเรียนนักศึกษาที่ขาดแคลนทุนทรัพย์หรือเรียนดีเพื่อศึกษาในสาขาวิชาที่จำเป็นหรือขาดแคลน โดยมีเงื่อนไขว่า ผู้กู้มีหน้าที่ต้องชาระเงินกู้ทั้งหมดคืนให้กับกองทุน และต้องยินยอมให้กองทุนเข้าถึงข้อมูลส่วนบุคคล หรือเปิดเผยข้อมูลเงินกู้ยืมและการชาระเงินคืนกองทุน
ร่างกฎหมายยังกำหนดว่าเมื่อผู้กู้ยืมเงินเข้าทำงานในหน่วยงานรัฐและเอกชน ให้บุคคล คณะบุคคล หรือนิติบุคคล ผู้จ่ายเงินได้พึงประเมินตามมาตรา 40 แห่งประมวลรัษฎากร มีหน้าที่ส่งข้อมูลบุคลากรในสังกัดให้กองทุนตรวจสอบว่าเป็นผู้กู้ยืมเงินหรือไม่ และมีหน้าที่หักเงินได้พึงประเมินของผู้กู้ยืมเหมือนกับหนี้ค่าภาษี
"เพื่อปิดช่องโหว่กองทุนเพื่อการศึกษาทั้งสองกองทุน กฎหมายกำหนดให้ทุกบริษัทหรือทุกหน่วยงานที่รับผู้ที่กู้เงินจากกองทุนนี้เข้าทำงาน มีหน้าที่ต้องรายงานที่อยู่ รายได้ของผู้กู้ให้กับกองทุนทราบ และมีหน้าที่หักเงินจากเงินเดือนของผู้กู้ไปให้กองทุนเหมือนกับการหักภาษี แต่ต้องไม่กระทบต่อการดำรงชีวิตของผู้กู้" พล.ต.สรรเสริญ กล่าว
นอกจากนี้ หน่วยงานต่างๆ ได้เสนอให้กองทุนออกแบบระบบให้ผู้ที่ค้างชาระหนี้เงินกู้ กยศ.และ กรอ.กว่า 2 ล้านราย หนี้คงค้าง 2 แสนล้านบาท แสดงตนและยืนยันสถานภาพอย่างน้อยปีละ 1 ครั้ง